Bejaarde in Krugerwildtuin vertrap | Maroela Media
Bejaarde in Krugerwildtuin vertrap
Argieffoto (Foto: NBCNews)
'n Bejaarde man van Limpopo wat Vrydag vermis geraak het, se liggaam is in die Krugerwildtuin opgespoor nadat hy vermoedelik deur 'n olifant vertrap is.
Reynold Thakhuli, SANParke se woordvoerder, het aan Maroela Media gesê die man, van die Mabaligwe-nedersetting suid van die wildtuin se Punda Maria-hek, se liggaam is Saterdag 13:30 deur wildbewaarders gevind.
"Die wildbewaarders was op patrollie in die gebied toe hulle 'n man opgemerk het wat langs die grens van die wildtuin stap. By navraag het die man aan die wildbewaarders gesê hy is op soek na die bejaarde man wat Vrydag uit die dorpie verdwyn het," het Thakhuli gesê.
Die wildbewaarders het dadelik 'n soektog van stapel gestuur en uiteindelik op die bejaarde afgekom. Hy was reeds dood en tekens dui daarop dat hy deur 'n olifant doodgetrap is. Die man se presiese ouderdom en hoe hy in die park beland het, is tans onbekend.
William Mabasa, SANParke se waarnemende hoof van kommunikasie, het sy innige meegevoel met die bejaarde se familie en geliefdes betuig.
"Lewens word onnodig deur wilde diere in die park geëis omdat mense nie die nodige voorsorgmaatreëls volg nie. Ons doen 'n beroep op families in plaaslike gemeenskappe om na hul geliefdes om te sien, veral bejaardes of verstandelikgestremde mense, aangesien hulle maklik kan wegdrentel en in die park kan beland waar dit gevaarlik is," het Mabasa gesê.
Die saak is by die polisie aangemeld vir verdere ondersoek.
Krugerwildtuin Limpopo SANParke
Zephany Nurse: Twee families bots buite die hof
Hierdie nedersettings so na aan die KNP voorspel net moeilikheid vir die diere.
Wie was eerste daar, die park of die nedersetting?
Nou wat soek die oorledene daar tussen olifante?
Ja dis waar hulle is net moeilikheid vir die diere……ek sou se die park was eerste daar…..dis moeilikheid soek om die diere se grondgebied te oortree